KOMMISSIONENS AFGØRELSE af 9. februar 1999 om ophør af registreringen af importen af moduler, samlesæt, delkomponenter og dele deraf til fjernsynskamerasystemer og om afslutning af undersøgelsen vedrørende den påståede omgåelse af de antidumpingforanstaltninger, der indførtes ved Rådets forordning (EF) nr. 1015/94, på importen af visse fjernsynskamerasystemer med oprindelse i Japan (meddelt under nummer K(1999) 276) (1999/123/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 384/96 af 22. december 1995 om beskyttelse mod dumpingimport fra lande, der ikke er medlemmer af Det Europæiske Fællesskab (1), senest ændret ved forordning (EF) nr. 905/98 (2), særlig artikel 9,

efter høring af Det Rådgivende Udvalg, og

ud fra følgende betragtninger:

A. PROCEDURE

(1) Kommissionen modtog den 18. marts 1998 en klage med påstand om omgåelse af den endelige antidumpingtold, der indførtes ved Rådets forordning (EF) nr. 1015/94 (3), senest ændret ved forordning (EF) nr. 1952/97 (4), på fjernsynskamerasystemer med oprindelse i Japan ved import af moduler, samlesæt, delkomponenter og dele deraf til fjernsynskamerasystemer med oprindelse i Japan, som anvendtes til samling af komplette fjernsynskamerasystemer i Fællesskabet.

(2) Klagen blev indgivet af Philips Broadcast Television Systems BV, producent i Fællesskabet af fjernsynskamerasystemer, som tegner sig for en betydelig del af den samlede produktion i Fællesskabet af den pågældende vare som omhandlet i artikel 4, stk. 1, og artikel 5, stk. 4, i forordning (EF) nr. 384/96 (i det følgende benævnt »grundforordningen«).

(3) Klagen indeholdt beviser for, at der fandt omgåelse sted i forbindelse med to producenter/eksportører, Ikegami Tsushinki Co. Ltd (i det følgende benævnt »Ikegami/Japan«) og Sony Corporation (i det følgende benævnt »Sony/Japan«), ved samle-/færdiggørelsesprocesser hos deres forbundne importører i Det Europæiske Fællesskab. Der forelå ikke umiddelbare beviser på samle-/færdiggørelsesprocesser vedrørende andre japanske eksportører/producenter. Ingen selskaber gav sig til kende over for Kommissionen i forbindelse med undersøgelsen.

(4) Kommissionen offentliggjorde efter høring forordning (EF) nr. 1178/98 i De Europæiske Fællesskabers Tidende (5) om indledning af en undersøgelse vedrørende den påståede omgåelse af den endelige antidumpingtold, der indførtes ved Rådets forordning på fjernsynskamerasystemer med oprindelse i Japan, ved import af moduler, samlesæt, delkomponenter og dele deraf til fjernsynskamerasystemer med oprindelse i Japan, som i øjeblikket tariferes under KN-kode: ex 8504 31 90, ex 8525 30 90, ex 8529 90 72, ex 8529 90 81, ex 8529 90 88, ex 8536 90 10, ex 8538 90 99, ex 8542 13 72, ex 8531 20 59, ex 8531 20 80, ex 8538 10 00, ex 8538 90 91 og ex 9002 90 90.

(5) Kommissionen vedtog også at gøre importen af ovennævnte dele til genstand for registrering i henhold til artikel 14, stk. 5, i grundforordningen.

(6) Kommissionen underrettede officielt de berørte eksportører/producenter og importører, repræsentanterne for eksportlandet og den klagende EF-producent om indledningen af undersøgelsen. Interesserede parter fik lejlighed til at fremsætte deres synspunkter skriftligt og til at anmode om at blive hørt inden for den frist, der fastsattes i forordningen om indledning af proceduren.

B. TILBAGETRÆKNING AF KLAGEN OG AFSLUTNING AF PROCEDUREN

(7) Philips Broadcast Television Systems BV trak sin klage tilbage i brev af 17. december 1998 til Kommissionen.

(8) I overensstemmelse med artikel 9, stk. 1, i grundforordningen kan proceduren afsluttes, når klageren trækker sin klage tilbage, medmindre en sådan afslutning ikke vil være i Fællesskabets interesse.

(9) Kommissionen finder, at proceduren bør afsluttes, da undersøgelsen ikke har givet anledning til betragtninger, som viser, at en sådan afslutning ikke vil være i Fællesskabets interesse. Interesserede parter blev underrettet herom og fik lejlighed til at fremsætte bemærkninger. Der er ikke modtaget bemærkninger, som kunne tyde på, at en sådan afslutning ikke vil være i Fællesskabets interesse.

(10) Kommissionen konkluderer derfor, at denne procedure vedrørende den påståede omgåelse af den endelige antidumpingtold, der indførtes på fjernsynskamerasystemer med oprindelse i Japan, ved import af moduler, samlesæt, delkomponenter og dele deraf til fjernsynskamerasystemer med oprindelse i Japan bør afsluttes, uden at der indføres beskyttelsesforanstaltninger. Registreringen af import af de pågældende dele bør derfor ophøre -

TRUFFET FØLGENDE AFGØRELSE:

Artikel 1

Hermed afsluttes den undersøgelse, der indledtes ved forordning (EF) nr. 1178/98, vedrørende omgåelse af den antidumpingtold, der indførtes ved forordning (EF) nr. 1015/94 på importen af fjernsynskamerasystemer med oprindelse i Japan, ved import af moduler, samlesæt, delkomponenter og dele deraf til fjernsynskamerasystemer med oprindelse i Japan, som i øjeblikket tariferes under KN-kode ex 8504 31 90, ex 8525 30 90, ex 8529 90 72, ex 8529 90 81, ex 8529 90 88, ex 8536 90 10, ex 8538 90 99, ex 8542 13 72, ex 8531 20 59, ex 8531 20 80, ex 8538 10 00, ex 8538 90 91 og ex 9002 90 90.

Artikel 2

Kommissionens forordning (EF) nr. 1178/98 ophæves.

Udfærdiget i Bruxelles, den 9. februar 1999.

På Kommissionens vegne

Leon BRITTAN

Næstformand

(1) EFT L 56 af 6. 3. 1996, s. 1.

(2) EFT L 128 af 30. 4. 1998, s. 18.

(3) EFT L 111 af 30. 4. 1994, s. 106.

(4) EFT L 276 af 9. 10. 1997, s. 20.

(5) EFT L 163 af 6. 6. 1998, s. 20.